钦定古今图书集成/明伦汇编/官常典/第683卷 > 曾开
## 钦定古今图书集成/明伦汇编/官常典/第683卷 > 曾开

按《宋史曾几传》：“几兄开，字天游，少好学，善属文。崇宁
间，登进士第，调真州司户，累迁国子司业，擢起居舍
人，权中书舍人。掖垣草制，多所论駮，忤时相意，左迁
太常少卿，责监大宁监盐井，匹马之官，不以自卑。召
还，时相复用事，监杭州市易务，除直秘阁，知和州，徙
知恩州。请祠，得鸿庆宫，判南京国子监，复为中书舍”
人，罢，提举洞霄宫。钦宗即位，除显谟阁待制，提举万
寿观，知颖昌府兼京西安抚使，夺职奉祠。建炎初，复
职，知潭州、湖南安抚使。逾年求去，复得鸿庆宫。起知
平江府、广东经略安抚使。奉诏驻潮阳，招捕虔寇，讫
事，乃之镇。居二年，尽平群盗。提举太平观，复以中书
舍人召。首论“自古兴衰拨乱之主，必有一定之论，然
后能成功。愿讲明大计，使议论一定，断而必行，则功
烈可与周宣侔矣。”又论：“车驾抚巡东南，重兵所聚，限
以大江，敌未易遽犯。其所窥伺者全蜀也。一失其防，
陛下不得高枕而卧矣。愿择重臣与吴玠协力固护
全蜀。”屡请去，进宝文阁待制、知镇江府兼沿江安抚
使。召为刑部侍郎，言：“太祖惩五季尾大不掉之患，畿
甸屯营倍于天下，周庐宿卫，领以三衙。今禁旅单弱，
愿参旧制增补之。”帝悉嘉纳。迁礼部侍郎兼直学士
院。时秦桧专主和议，开当草国书，辨视体制非是，论
之不听，遂请罢，改兼侍读。桧尝招开，慰以温言，且曰：
“主上虚执政以待，开曰：‘儒者所争在义，苟为非义，高
爵厚禄弗顾也。愿闻所以事敌之礼’。”桧曰：“若高丽之
于本朝耳。”开曰：“主上以圣德登大位，臣民之所推戴，
列圣之所听闻。公当彊兵富国，尊主庇民，奈何自卑
辱至此？非开所敢闻也。”又引古谊以折之，桧大怒曰：
“侍郎知故事，桧独不知邪？”他日，开又至政事堂，问计
果安出，桧曰：“圣意已定，尚何言公自取大名而去，如
桧，第欲济国事耳。”然犹以梓宫未还母后，钦宗未复，
诏，侍从、台谏集议以闻。开上疏略曰：“但当修德立政，
严于为备。以我之仁敌彼之不仁，以我之义敌彼之
不义，以我之戒惧敌彼之骄泰，真积力久，如元气固
而病自消，太阳升而阴自散，不待屈己，陛下之志成
矣。不然，恐非在天之灵与太后、渊圣所望于陛下者
也。”桧曰：“此事大系安危。”开曰：“今日不当说安危，只当
论存亡。”桧矍然。会枢密编修胡铨上封事痛诋桧，极
称开，由是罢，以宝文阁待制知婺州。开言议论妄发，
实缘国事，力请归。桧议夺职，同列以为不可。提举太
平观、知徽州，以病免。居闲十馀年，黄达如请籍和议
同异为士大夫升黜，即擢达如监察御史。首劾开，褫职引年，请还政，仅复秘阁修撰。卒，年七十一。桧死，始
复待制，尽还致仕遗表恩数。开孝友厚族，信于朋友。
其守历阳也，从游酢学，日读《论语》，求诸言而不得，则
反求诸心，每有会意，欣然忘食。其留南京，刘安世一
见如旧，定交终身。故立朝遇事，临大节而不可夺，师
友渊源、固有所自云。